Til januar er Christine Stahr færdiguddannet som sygeplejerske. Hun glæder sig til at skulle ud på arbejdsmarkedet, men hun ved også, at hun starter sit arbejdsliv med en relativt lav løn og studiegæld.

»Jeg har, ligesom mange af mine andre studiekammerater, faktisk været rigtig flittig og arbejdet hårdt i løbet af mine studier. Men der har været måneder, hvor jeg har måttet gå ind og dække med et SU-lån for at få det til at løbe rundt,« fortæller den sygeplejerskestuderende, der samtidig er formand for studenterrådet på sin uddannelsesinstitution, UCSJ i Slagelse. Hun har et SU-lån på 18.000 kr.

Christine Stahr har i løbet af studiet haft forskellige fritidsjob på det psykiatriske hospital Oringe og på Næstved Sygehus, der har haft relevans for hendes studie.

Læs også: SU-nedskæringer rammer sygeplejersker ekstra hårdt

Men når hun i løbet af sin uddannelse har været i praktik – nogle gange 20 uger i træk og i alt 43 procent af studietiden – har det været svært at passe jobbet ved siden af, blandt andet fordi praktikvagterne og arbejdstimerne lå samtidigt.

»Det har været vanvittigt hårdt at prøve at tjene penge samtidig med, at jeg har været i praktik,« siger den 27-årige studerende, der generelt synes, at SU’en er generøs, men som er enig med FTF’s analyse af, at regeringens forslag til SU-besparelser vil ramme sygeplejersker og andre professionsbachelorer generelt ekstra hårdt.

»De sætter SU’en ned og beder os om at arbejde mere, men mange af os kan bare ikke arbejde mere på grund af praktikken. Der er hverken tid eller overskud til, at det kan hænge sammen for mange af os.«

Christine Stahr synes ellers, at hendes arbejdsgivere har prøvet at have forståelse for, at hun ikke kunne tage vagter, når hun var i praktik. Men som vikar ryger man hurtigt ned ad listen, hvis man igen og igen må afslå at tage en vagt, fordi man er i praktik, fortæller hun.

Lillebror får skæld ud

Christine Stahr har prøvet at løse problemet med ikke at kunne arbejde særlig meget under praktikken ved at arbejde »ekstra hårdt« hen over sommerferien, så hun kunne lægge penge til side og bruge dem resten af året.

Derudover har hun et par gange udnyttet, at man kan tage SU-lån med tilbagevirkende kraft, hvis man har haft lånefri måneder i løbet af året.

På denne måde kan studerende tage flere måneders lån oven i hinanden, hvis det hele pludselig »brænder på i december måned«.

Læs også: Regeringen vil have studerende til både at arbejde og studere mere

»Men et lån på 40.000 er bare rigtig meget, når man kommer ud til en relativ lav basisløn, som sygeplejersker gør. Vi har ikke de samme forudsætninger for at stige i graderne eller for at vælge og vrage mellem, om vi vil være i det private eller det offentlige, som mange akademikere har,« siger Christine Stahr, der mener, at hele diskussionen om SU-forringelser tager alt for meget afsæt i unge, der studerer på universitetet, og som er lang tid om at færdiggøre deres uddannelser.

»Men udfordringerne med normering ligger primært hos universiteterne. Både på erhvervsuddannelserne og hos professionbachelorerne klarer vi i langt flere tilfælde vores uddannelse på normeret tid. Så når man laver SU-forringelser, der blandt andet skal få studerende hurtigere gennem uddannelsessystemet, men som samtidig rammer os, så er det næsten ligesom at give lillebror en ekstra skideballe for noget, som han ikke har gjort.«

Frafald

Christine Stahr mener i høj grad, at en lavere SU og en udsigt til en større gæld kan betyde, at fremtidige sygeplejerskestuderende kan falde fra uddannelsen og i stedet risikere at komme på overførselsindkomst i stedet for »et eller andet lån, man har hørt om i medierne« og usikkerheden ved det.

»Så jeg tror simpelthen ikke, at mange af de ressourcesvage studerende tør tage chancen og lade sig uddanne,« siger Christine Stahr, der i nogles øjne også kan kaldes en mønsterbryder.

Hun var frivilligt anbragt som barn og var selv langt oppe i sine ungdomsår, før hun turde tro på uddannelse som en investering, selv om hun i dag hører til blandt de ressourcestærke studerende.

»Havde SU’en været lavere, så tror jeg, at det havde været meget sværere for mig at gennemføre min uddannelse. Jeg ville i højere grad føle, at jeg hele tiden var med ryggen op mod muren.«